
         starosta obce
VZN č. 1/2012
o niektorých podmienkach držania psov na území Obce Skároš

Obec  Skároš na základe samosprávnej pôsobnosti podľa §4 ods. 1, ods. 3 písm. h) a n) v súlade s ustanovením § 6 ods.1 zákona SNR č.369/1990 Zb. o obecnom zriadení v znení neskorších predpisov
v y d á v a
VŠEOBECNÉ ZÁVÄZNÉ NARIADENIE OBCE
č. 1/2012
o niektorých podmienkach držania psov na území Obce Skároš
Obecné zastupiteľstvo miestnej samosprávy Obce Skároš v súlade s §11 ods. 4 písm. g) zákona SNR č.369/1990  Z.z. o obecnom zriadení v znení neskorších predpisov a v súlade s ustanovením § 3, 4, 5, 6 a 8 zákona č. 282/2002 Z. z. ktorým sa upravujú niektoré podmienky držania psov v znení neskorších predpisov vydáva toto všeobecné záväzné nariadenie /ďalej len „VZN“/.
§ 1

Účel úpravy
Účelom tohto VZN je utváranie a ochrana zdravých podmienok, zdravého spôsobu života obyvateľov, zabezpečenie verejného poriadku a úprava niektorých podmienok držania psov na území Obce Skároš.
§ 2

Predmet úpravy
1. Toto VZN sa vydáva s cieľom upraviť niektoré podmienky evidencie a vodenia psov, vymedzenie miest so zákazom voľného pohybu psa a zákazu vstupu so psom, ako aj súvisiace podrobnosti o znečisťovaní verejných priestranstiev a sankcie za jeho porušovanie.
2. VZN sa nevzťahuje na služobných psov používaných podľa osobitných predpisov.
 
§ 3
Vymedzenie pojmov
1. Zvláštnym psom je pes:
a) používaný súkromnými bezpečnostnými službami podľa osobitného zákona,
b) používaný horskou službou,
c) používaný pri záchranných, lokalizačných a likvidačných prácach pri plnení úloh civilnej ochrany,
d) poľovný,
e) ovčiarsky,
f) vodiaci,
g) používaný počas výcviku alebo súťaže konanej podľa medzinárodného alebo národného skúšobného poriadku.
2. Nebezpečným psom je každý pes, ktorý pohrýzol alebo poranil človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v  krajnej núdzi.

3. Voľným pohybom psa sa rozumie pohyb psa bez vôdzky mimo chovného priestoru alebo zariadenia na chov, za voľný pohyb psa sa nepovažuje pohyb zvláštneho psa bez vôdzky mimo chovného priestoru alebo zariadenia na chov, ak je na základe výcviku ovládaný osobou, ktorá ho vedie.

4. Držiteľ psa je osoba, ktorá so psom nakladá ako s vlastným.

5. Verejným priestranstvom sú verejnosti prístupné pozemky, kde sa pohybujú alebo zhromažďujú obyvatelia.
6. Vôdzkou sa rozumie také upevnenie psa k obojku alebo prsnému postroju, ktorým ten, kto psa vedie, ho bezpečne ovláda, alebo ktoré je spôsobilé psa spoľahlivo zabezpečiť na určenom mieste, aj v prípade krátkodobého opustenia či ponechania bez kontroly a dozoru na verejne prístupnom priestranstve. Pevnosť vôdzky a jej dĺžka musia byť primerané psovi a situácii tak, aby bolo možné psa ovládať v každej situácii.

§ 4

Evidencia psov

1. Prihlasovanie psov, evidencia a vydávanie známok sa vykonáva v súlade s ustanovením § 3 zákona č. 282/2002 Z. z., ktorým sa upravujú niektoré podmienky držania psov v znení neskorších predpisov.
2. Každý pes držaný nepretržite viac ako 90 dní na území SR podlieha evidencii v Obci Skároš, pokiaľ sa v obci v danom roku prevažne nachádza. Držiteľ psa je povinný prihlásiť psa do evidencie v lehote do 30 dní od uplynutia posledného dňa lehoty v predchádzajúcej vete.
3. Evidenciu a vydávanie známok vedie Obec Skároš. Na známkach je uvedené číslo,  názov obce a údaj o tom, či je pes nebezpečným psom. Známkou držiteľ psa preukazuje totožnosť psa.
4. Do evidencie sa zapisuje:
a) evidenčné číslo psa,

b) tetovacie číslo alebo údaj o čipovaní psa, ak ho pes má,

c) meno, priezvisko a adresa trvalého pobytu držiteľa psa,

d) umiestnenie chovného priestoru alebo zariadenia na chov, v ktorom sa pes na území obce zdržiava, ak sa umiestnenie nezhoduje s miestom trvalého pobytu držiteľa psa,
e) skutočnosť, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi,

f) úhyn psa,

g) strata psa,

h) rasa psa.
5. Pri evidencii zvláštneho psa držiteľ preukáže túto skutočnosť príslušným dokladom (napr: ZŤP, protokolom o vykonaní skúšky a pod.).
6. Evidenčná známka je neprenosná na iného psa. Stratu, odcudzenie alebo zničenie známky je držiteľ psa povinný do 14 dní odo dňa zistenia straty, odcudzenia alebo zničenia známky oznámiť obci.
7. Výška úhrady za evidenčnú známku je 1,65 €,  za náhradnú evidenčnú známku 1,65 €.
8. Držiteľ psa je povinný oznámiť obci, každú zmenu skutočnosti a údajov, ktoré sa zapisujú do evidencie v termíne do 30 dní od zmeny skutočnosti alebo údaja.

9. Držiteľ psa je povinný platiť miestnu daň v súlade s platným  VZN o miestnych daniach a miestnom poplatku za komunálne odpady a drobné stavebné odpady za príslušný kalendárny rok.
10. Údaj o tom, že sa stal pes nebezpečným, sa zaznamenáva do evidencie. 
§ 5

Podrobnosti o vodení psa

1. Vodiť psa mimo chovného priestoru alebo zariadenia na chov môže len osoba, ktorá je fyzický a psychicky spôsobilá a schopná ho ovládať v každej situácií, pričom je povinná predchádzať tomu, aby pes útočil alebo iným spôsobom ohrozoval človeka alebo zvieratá, a zabraňovať vzniku škôd na majetku, prírode a životnom prostredí, ktoré by pes mohol spôsobiť.
2. Vodiť nebezpečného psa mimo chovného priestoru alebo zariadenia na chov môže len osoba, ktorá je plne spôsobilá na právne úkony. Na verejnom priestranstve musí mať nebezpečný pes nasadený náhubok.

3. Za psa vždy zodpovedá držiteľ psa alebo osoba, ktorá psa vedie, alebo nad ním vykonáva dohľad a na miestach verejnosti prístupných je povinná na požiadanie zamestnancov Obce Skároš, poslancov Obecného zastupiteľstva obce Skároš, alebo starostu Obce Skároš preukázať totožnosť psa známkou.
4. Známka musí byť umiestnená viditeľne na obojku psa, je neprenosná na iného psa.
5. Pes, ktorý sa pohybuje mimo chovného priestoru, musí byť riadne označený známkou, umiestnenou na obojku.
6. Vodiť psa na miesto so zákazom voľného pohybu možno len na vôdzke.
7. Zakazuje sa:

a) opustenie psa na verejnom priestranstve bez uviazania k dostatočne pevnej zábrane             

  (napríklad pred obchodom a pod.), 
b) opustenie nebezpečného psa alebo jeho zanechanie bez dozoru na verejnom priestranstve  

  (aj opustenie nebezpečného psa priviazaného a opatreného náhubkom),

c) vodiť psa bez vôdzky na miesta, kde sa pohybujú alebo zhromažďujú ľudia, do verejne 
  prístupných miestností a zariadení (napríklad obchody, pohostinské zariadenia, úrady, 
  autobusové zástavky a pod.) a na miesta, na ktoré je vstup so psom zakázaný, okrem   

  služobného psa počas služobného zákroku a vodiaceho psa,
d) nechať psa voľne pohybovať sa na verejnom priestranstve a na mieste, kde je voľný  

  pohyb psov zakázaný, okrem služobného psa počas služobného zákroku.

8. Držiteľ psa a ten, kto psa vedie, je povinný oznámiť svoje meno, priezvisko a adresu trvalého pobytu osobe, ktorú pes pohrýzol, ten kto psa vedie, je povinný oznámiť osobe, ktorú pes pohrýzol aj meno, priezvisko a adresu trvalého pobytu  držiteľa psa. Súčasne je povinný skutočnosť, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi, oznámiť obci kde je pes evidovaný.
§ 6

Vymedzenie miest so zákazom voľného pohybu psa a so zákazom vstupu so psom

1. Vymedzenie miest, kde je voľný pohyb psa zakázaný:
· zakazuje sa voľný pohyb psa bez vôdzky na všetkých verejných priestranstvách,   

kde sa pohybujú alebo zhromažďujú obyvatelia.
2. Vymedzenie miest, kde sa zakazuje vstup so psom:

· areál Základnej školy Skároš,
· areál Materskej školy Skároš,

· cintorín, 

· priestory Obecného úradu Skároš,
· detský športový areál.

3. Tento zákaz sa nevzťahuje na zvláštnych psov uvedených v § 3 ods. 1 bod. a), b), c) a  f) tohto nariadenia v prípade, keď vykonávajú úlohy vyplývajúce z ich výcvikového zamerania.
§ 7

Túlavý pes

1. Túlavý pes je pes, ktorý sa bez kontroly a dozoru vlastníka alebo držiteľa pohybuje po priestranstvách voľne dostupných verejnosti a ktorého vlastník alebo držiteľ nie je známy v čase jeho pohybu po priestranstvách voľne dostupných verejnosti.
2. Odchyt túlavých psov na svojom  katastrálnom území zabezpečí na svoje náklady Obec Skároš.
§ 8

Znečisťovanie verejných priestranstiev

Ak  pes znečistí verejne priestranstvo výkalmi, je ten, kto psa vedie povinný výkaly ihneď odstrániť, ak tak neučiní, dopustí sa priestupku.
§ 9

Vakcinácia

1. Držiteľ psa staršieho ako 3 mesiace je povinný na vlastné náklady zabezpečiť jeho vakcináciu a revakcináciu proti besnote podľa vakcinačnej schémy výrobcu použitej vakcíny, udržiavať ho v imunite a zabezpečiť vyšetrenie a vakcináciu psa podľa jeho fyziologických a biologických potrieb. 
2. Držiteľ psa je povinný zabezpečiť bezodkladne veterinárne vyšetrenie psa, ktorý poranil človeka.
§ 10
Priestupky

1. Priestupku sa dopustí držiteľ psa, ak:
a) neoznámi obci, v ktorej je pes evidovaný alebo má byť evidovaný, každú zmenu skutočnosti a údajov, ktoré sa zapisujú do evidencie, do 30 dní od ich zmeny,

b) neprihlási psa do evidencie,
c) umožní, aby psa viedla osoba, ktorá nespĺňa podmienky ustanovené v § 5 ods.1, 2, tohto VZN,

d) neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v krajnej núdzi alebo v nutnej obrane,
e) neoznámi odcudzenie, zničenie alebo stratu známky,

f) nezabráni voľnému pohybu psa okrem priestorov na to určených.

2. Priestupku sa dopustí ten, kto vedie psa ak:

a) neohlási svoje meno, priezvisko, adresu trvalého pobytu a meno, priezvisko a adresu trvalého pobytu držiteľa psa osobe, ktorú pes pohrýzol,

b) nezabráni útoku psa na človeka alebo zviera alebo nezabráni inému spôsobu ich ohrozenia psom,
c) neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v krajnej núdzi alebo v nutnej obrane,

d) nepreukáže známkou totožnosť psa,

e) nerešpektuje zákaz vstupu so psom alebo zákaz voľného pohybu psa,

f) neodstráni bezprostredne výkaly, ktorými pes znečistil verejné priestranstvo.

3. Za priestupok podľa odseku 1 písm. a) až f) a odseku  2 písm. a) až c) môže Obec Skároš uložiť pokutu do 165 €  a za priestupok podľa odseku 2 písm. d) až f) môže Obec Skároš uložiť pokutu do 65 €.

4. Na priestupky a ich prejednanie sa vzťahuje zákon SNR č. 372/1990 Zb. o priestupkoch v znení neskorších predpisov.
5. Pri ukladaní pokuty sa prihliada najmä na závažnosť a následky protiprávneho konania.

§ 11
Záverečné ustanovenia
1. Ostatné, vo VZN neupravené podrobnosti evidencie, držania a chovu psov musia byť v súlade s ostatnými osobitnými predpismi, najmä v súlade so zákonom č. 282/2002 Z. z., ktorým sa upravujú niektoré podmienky držania psov a s ďalšími platnými predpismi o ochrane zvierat, o veterinárnej starostlivosti a o zdraví psov.

2. Obecné zastupiteľstvo miestnej samosprávy obce Skároš schválilo VZN č. 1/2012 Uznesením č. 4-01/03-2012.
3. Všeobecné záväzné nariadenie nadobúda účinnosť 15.-tým dňom od jeho vyvesenia na úradnej tabuli Obce Skároš.
4. Všeobecné záväzné nariadenie bude prístupne na nahliadnutie po nadobudnutí účinnosti na Obecnom úrade v Skároši.









        ..............................................








         JUDr. Ľubomír VRANKA








        starosta obce  
� Napríklad zákon Národnej rady SR č. 171/1993 Z.z. o Policajnom zbore v znení neskorších predpisov, zákon č. 4/2001 Z.z. o Zbore väzenskej a justičnej stráže v znení neskorších predpisov, zákon č. 124/1992 Zb. o vojenskej polícií v znení neskorších predpisov,  zákon Slovenskej národnej rady č. 564/1991 Zb. o obecnej polícií v znení neskorších predpisov, zákon NR SR č. 255/1994 Z.z. o poľnej stráži v znení neskorších predpisov.

